2. ลักษณะการประกอบธุรกิจ

2.1 ความเป็นมา

ในปี พ.ศ. 2432 บริษัท ซิงเกอร์แห่งสหรัฐอเมริกา ได้แต่งตั้งบริษัท เคียมฮั่วเฮง จำกัด
เป็นผู้จัดจำหน่ายจักรเย็บผ้าซิงเกอร์ในประเทศไทย ต่อมาในปี พ. ศ. 2448 บริษัท
ซิงเกอร์แห่งสหรัฐอเมริกา จึงได้ตั้งสาขาขึ้นในประเทศไทย ใช้ชื่อว่า บริษัท ซิงเกอร์ โซอิ้ง แมชีน
จำกัด วัตถุประสงค์เพื่อจำหน่ายจักรเย็บผ้า และผลิตภัณฑ์อื่นๆ
ที่เกี่ยวข้องกับจักรเย็บผ้าที่นำเข้ามาจากต่างประเทศ บริษัทได้ริเริ่มนำเอาบริการเช่าซื้อ
โดยผ่อนชำระเป็นงวดมาใช้ครั้งแรกในปี 2468 และบริการดังกล่าวนี้
ได้กลายเป็นลักษณะประจำของซิงเกอร์ทั้งในประเทศไทย และประเทศต่างๆ ในเอเซีย
นับแต่นั้นมาตลอดระยะเวลา 50 ปีเศษ บริษัทคงจำหน่ายเฉพาะจักรเย็บผ้า
และผลิตภัณฑ์เกี่ยวกับจักรเย็บผ้าเท่านั้น จนกระทั่งปี 2500
บริษัทจึงได้เริ่มจำหน่ายเครื่องใช้ไฟฟ้าในครัวเรือนโดยเริ่มจากตู้เย็นเป็นอันดับแรก ต่อมาเมื่อวันที่
24 พฤศจิกายน 2512 จึงได้มีการจดทะเบียนก่อตั้ง "บริษัท ซิงเกอร์ประเทศไทย จำกัด"
เป็นบริษัทจำกัดภายใต้กฎหมายไทย เพื่อเข้ารับช่วงธุรกิจของ "บริษัท ซิงเกอร์ โซอิ้ง แมชีน
จำกัด" ซึ่งหยุดดำเนินกิจการในระยะเวลาต่อมา โดยมีทุนจดทะเบียนแรกเริ่ม 60 ล้านบาท
ปัจจุบันบริษัทมีทุนจดทะเบียน 283.5 ล้านบาท เป็นทุนที่เรียกชำระเต็มมูลค่าหุ้นแล้ว 270 ล้านบาท
และบริษัทได้รับอนุญาตให้เข้าเป็นบริษัทจดทะเบียนในตลาดหลักทรัพย์แห่งประเทศไทย ในปี 2527
ในวันที่ 4 มกราคม 2537 บริษัทได้ทำการจดทะเบียนแปรสภาพเป็น "บริษัทมหาชนจำกัด"
ตั้งแต่แรกตั้งบริษัทจนถึงปัจจุบันบริษัทได้ประกอบธุรกิจด้วยความซื่อสัตย์ สุจริต รับผิดชอบต่อสังคม
มีส่วนร่วมในการพัฒนาเศรษฐกิจของประเทศไทย และเมื่อวันที่ 24 พฤษภาคม พ. ศ. 2547
ถือเป็นวาระอันเป็นมหามงคลอย่างยิ่ง เมื่อพระบาทสมเด็จพระเจ้าอยู่หัวทรงพระกรุณาโปรดเกล้าฯ
พระราชทานตราตั้ง (พระครุฑพ่าห์) ให้ บริษัท ซิงเกอร์ประเทศไทย จำกัด (มหาชน)
นับเป็นเกียรติประวัติและเป็นสิริมงคลสูงสุดแก่บริษัทฯ และพนักงานทุกท่าน

2.2 ลักษณะการประกอบธุรกิจของบริษัทและบริษัทย่อย

บริษัท ซิงเกอร์ประเทศไทย จำกัด (มหาชน) เป็นผู้จำหน่ายผลิตภัณฑ์ที่มีเครื่องหมายการค้า
“ซิงเกอร์" เช่น จักรเย็บผ้า เครื่องใช้ไฟฟ้าต่างๆ นอกจากนี้ยังจำหน่าย ผลิตภัณฑ์อื่นๆ เช่น
รถจักรยานยนต์ จานดาวเทียม เครื่องคอมพิวเตอร์ส่วนบุคคล (Personal Computer) เป็นต้น
เพื่อสนองตอบต่อความต้องการของลูกค้า

การขายตรงจะผ่านผู้แทนซิงเกอร์ มากกว่า 5,000 คน กระจายตามสาขามากกว่า 200 สาขา
ทั่วประเทศไทย ซึ่งถือว่า บริษัทฯ มีโครงข่ายการกระจายสินค้า
เครื่องใช้ไฟฟ้าภายในบ้านที่ใหญ่ที่สุด และกว้างขวางที่สุดในประเทศไทย

สำหรับสินค้าซิงเกอร์สามารถแบ่งแยกได้ตามกลุ่มผลิตภัณฑ์ดังนี้ :-

ผลิตภัณฑ์ซิงเกอร์ ได้แก่:-

• ผลิตภัณฑ์จักรเย็บผ้า เช่น จักรเย็บผ้า เครื่องรีดผ้า เข็ม น้ำมันหล่อลื่นอเนกประสงค์ กรรไกร
เป็นต้น

  • ผลิตภัณฑ์กลุ่มเครื่องใช้ไฟฟ้าในครัวเรือน เช่น ตู้เย็น ตู้แช่ เครื่องซักผ้า เตาแก๊ส
  เครื่องปรับอากาศ เตาอบไมโครเวฟ ตู้แช่ไวน์ เป็นต้น

• ผลิตภัณฑ์กลุ่มเครื่องเสียงและวีดีโอ เช่น โทรทัศน์สี ดีวีดี และเครื่องเสียงสเตอริโอ เป็นต้น

ผลิตภัณฑ์อื่นๆ ได้แก่:-

• รถจักรยานยนต์

• จานดาวเทียม

• เครื่องคอมพิวเตอร์ เอสวีโอเอ

ภายใต้เครื่องหมายการค้า "ซิงเกอร์" บริษัทจำหน่ายผลิตภัณฑ์ทั้งในระบบเงินสด
และระบบเงินผ่อนในรูปแบบการขายตรง ผ่านร้านค้าปลีกของบริษัทและผ่านผู้แทนจำหน่าย
ซึ่งกระจายอยู่ทั่วประเทศ สินค้าส่วนใหญ่ที่บริษัทซิงเกอร์จำหน่าย บริษัทจะใช้วิธีแบบ OEM
(Original Equipment Manufacturer)
โดยการสั่งให้ผู้ผลิตภายในประเทศผลิตให้เป็นส่วนใหญ่ ปัจจุบันบริษัทซิงเกอร์ยังคงถือหุ้นกว่าร้อยละ
99 ในสองบริษัทได้แก่ บริษัท อุตสาหกรรมซิงเกอร์ (ประเทศไทย) จำกัด และ บริษัท ซิงเกอร์
(โบรคเกอร์) จำกัด

โครงการผลิตภัณฑ์ใหม่

บริษัทได้แนะนำผลิตภัณฑ์ใหม่ เพื่อตอบสนองความต้องการของลูกค้าให้หลากหลายมากขึ้น
และสามารถส่งเสริมและสนับสนุนการขาย ผลิตภัณฑ์เดิมที่บริษัทจัดจำหน่ายอยู่แล้ว
บริษัทยังคงใช้กลยุทธ์การขายตรงเป็นหลัก มุ่งเน้นกลุ่มลูกค้าที่มีรายได้ปานกลางลงมา
อาศัยในเขตชนบทและชานเมือง

“ เครื่องคอมพิวเตอร์ เอสวีโอเอ ”
บริษัทได้เล็งเห็นศักยภาพและช่องว่างในตลาดเครื่องคอมพิวเตอร์ส่วนบุคคลในประเทศไทยที่ยังมีแนวโน้มขยายตัวได้อีกมากมีเพียง
18% ของครัวเรือนในประเทศไทยที่มีเครื่องคอมพิวเตอร์ใช้
และช่องทางการจัดจำหน่ายปัจจุบันส่วนใหญ่ยังกระจุกตัวกันอยู่ในตัวเมืองซึ่งมีการแข่งขันกันสูง
กลุ่มลูกค้าเป้าหมายของบริษัทเป็นกลุ่มลูกค้าระดับกลางถึงระดับล่าง
ซึ่งส่วนใหญ่ยังไม่มีเครื่องคอมพิวเตอร์ใช้และอยู่นอกตัวเมือง
บริษัทจึงได้ตัดสินใจนำเครื่องคอมพิวเตอร์ “เอสวีโอเอ” เข้ามาจำหน่าย
โดยร่วมมือเป็นพันธมิตรกับ บริษัท
เอสวีโอเอในการคัดเลือกและผลิตเครื่องคอมพิวเตอร์ให้เหมาะกับกลุ่มเป้าหมาย
และได้รับการสนับสนุนด้านการบริการหลังการขายถึงบ้านลูกค้าให้อย่างเต็มที่

ช่องทางการขายแนวใหม่กับสินค้าที่มีการเติบโตเต็มที่แล้วในตลาด

บริษัททราบดีว่าตลาดหลักของเครื่องใช้ไฟฟ้าภายในบ้าน เช่น โทรทัศน์ และ ตู้เย็น
ได้เติบโตอย่างมาก มีส่วนแบ่งการตลาดที่สูงและมีอัตราส่วนความเป็นเจ้าของที่สูง (90% - 98%)
เพื่อตอบสนองทางการตลาดและเพื่อการเติบโตและการพัฒนาของบริษัท
ทางบริษัทได้ใช้แผนเชิงรุกทางการตลาดในการขายสินค้าหลากหลายขึ้น และมีการตีแลกเปลี่ยน
(Trade In) สินค้ายี่ห้อต่างๆ ด้วยเช่นกัน

แผนโดยรวมของบริษัทคือการใช้ความได้เปรียบในจุดยืนที่โดดเด่นในตลาด ซึ่งก็คือ
การเป็นหนึ่งในบริษัทที่มีการดำเนินงานแบบขายตรงทั่วประเทศเพื่อเสนอขายสินค้าในรูปแบบเทรดอิน

บริษัทย่อย

• บริษัท ซิงเกอร์ (โบรคเกอร์) จำกัด

บริษัท ซิงเกอร์ (โบรคเกอร์) จำกัด
ประกอบธุรกิจตัวแทนขายกรมธรรม์ประกันชีวิตให้แก่บริษัทประกันภัย ในปัจจุบัน ได้แก่ บริษัท
เมืองไทยประกันชีวิต จำกัด โดยให้พนักงานขายของบริษัท ซิงเกอร์
เฉพาะที่มีใบอนุญาตตัวแทนประกันชีวิต เป็นผู้ขายกรมธรรม์ให้แก่ลูกค้า

• บริษัท อุตสาหกรรมซิงเกอร์ (ประเทศไทย) จำกัด

  บริษัท อุตสาหกรรมซิงเกอร์ (ประเทศไทย) จำกัด จัดตั้งขึ้นเพื่อเป็นโรงงานประกอบ
  จักรเย็บผ้า เตาแก๊ส มอเตอร์จักรอุตสาหกรรมเบา และน้ำมันจักร
  เพื่อให้บริษัทซิงเกอร์นำไปจำหน่ายทั้งในประเทศและต่างประเทศมาโดยตลอดจนถึงกลางปี 2545
  บริษัทมีนโยบายให้หยุดการผลิตและการประกอบผลิตภัณฑ์ดังกล่าวข้างต้น
  แล้วใช้วิธีนำเข้าผลิตภัณฑ์สำเร็จรูปจากต่างประเทศโดยตรงแทน
  ทั้งนี้เนื่องจากต้นทุนของการนำเข้าผลิตภัณฑ์สำเร็จรูปต่ำกว่าต้นทุนการผลิตและประกอบภายในประเทศ
  ปัจจุบันอยู่ในระหว่างการพิจารณาว่าควรจะดำเนินธุรกิจใดต่อไป

2.3 โครงสร้างรายได้

โครงสร้างรายได้(รวมดอกเบี้ยรับฯ)ของบริษัท ตามส่วนงานทางภูมิศาสตร์และสายผลิตภัณฑ์
แบ่งได้ดังต่อไปนี้ :-

(หน่วย : พันบาท)

+-------------------------------+------------+-----+-----------+-----+
| มูลค่าการจำหน่ายในประเทศ         | 2550/2007  | %   | 2549/2006 | %   |
|                               |            |     |           |     |
| แยกตามผลิตภัณฑ์                  |            |     |           |     |
+-------------------------------+------------+-----+-----------+-----+
| รถจักรยานยนต์                   | 625,864    | 25  | 1,468,739 | 39  |
+-------------------------------+------------+-----+-----------+-----+
| เครื่องซักผ้า                     | 452,705    | 19  | 627,744   | 17  |
+-------------------------------+------------+-----+-----------+-----+
| ตู้เย็น                          | 325,392    | 13  | 559,331   | 15  |
+-------------------------------+------------+-----+-----------+-----+
| โทรทัศน์สี                       | 324,080    | 13  | 492,514   | 13  |
|                               |            |     |           |     |
| ตู้แช่                           | 244,742    | 10  | 217,093   | 5   |
+-------------------------------+------------+-----+-----------+-----+
| จักรเย็บผ้า                      | 139,401    | 6   | 122,409   | 3   |
+-------------------------------+------------+-----+-----------+-----+
| รวมมูลค่าการจำหน่ายในประเทศ      | 2,112,184  | 86  | 3,487,830 | 92  |
+-------------------------------+------------+-----+-----------+-----+
| ผลิตภัณฑ์อื่นในประเทศ              | 355,284    | 14  | 285,966   | 8   |
+-------------------------------+------------+-----+-----------+-----+
| มูลค่าการจำหน่ายต่างประเทศ        | -          |     | -         |     |
+-------------------------------+------------+-----+-----------+-----+
| รวมรายได้จากขายและดอกเบี้ยรับฯ    | 2,467,468  | 100 | 3,773,796 | 100 |
+-------------------------------+------------+-----+-----------+-----+

  ----------------------------------------- ----------- ----------- ---------
  อัตราการเพิ่ม ( ลด ) ของมูลค่าการจำหน่าย        2550/2008   2549/2006   

                                            (34.62%)    (42.55%)    
  ----------------------------------------- ----------- ----------- ---------

หมายเหตุ บริษัทดำเนินธุรกิจขายสินค้าในส่วนงานทางธุรกิจเดียว
และดำเนินธุรกิจในส่วนงานทางภูมิศาสตร์เดียวคือ

ในประเทศไทย ดังนั้นจึงมิได้มีการเสนอข้อมูลทางการเงินจำแนกตามส่วนงาน